–Mielenkiintoinen ampumakilpailu, jossa yhdistyy fyysiset ja henkiset haasteet sekä ampuminen. Tuomme ammuntaan elementtejä, jotka tuovat haasteita suoritukseen, kuten hengästymistä, väsymistä tai jonkun kognitiivisia taitoja vaativan tehtävän.

Siinä Varustelekan toimitusjohtajan Jari Laineen tiivistämä vastaus kysymykseen minkälainen tapahtuma on Finnish Brutality 2019.

Lopen ampumaradalla kisatulle kaksipäiväiselle ampumatapahtumalle näyttää ainakin riittävän kysyntää, sillä tapahtuma myytiin ennakkoon loppuun noin 15 minuutissa. Varsinaisessa pääkisassa osallistujia oli noin 70 ja perjantaina järjestetyssä toimitsijakisassa noin 30.

Laineen mukaan tapahtumaan osallistuvat kisaajat kattavat monipuolisesti eri ampumalajien ihmisiä.

– Paljon on tuttuja ihmisiä joko SRA- tai practical-piireistä. Tämä on siinä mielessä makea juttu, että mitään ryhmiä ei ole suljettu ulkopuolelle. Riittää, kun on turvallinen ampuja riittävä fyysinen kunto.

Ampumataidon ohella rastit tosiaan vaativat fysiikkaa. Yhdessä suorituksessa esimerkiksi ampumapisteiden välimatkoilla kannettiin edestakaisin patruunalaatikoita, kun taas toisella rastilla kömmittiin auton ikkunasta ulos ampumaan. Suorituksissa mitattiin nimenomaan kokonaisaikaa. Metallimaaleihin riitti osuma, mutta itse osumakohdalla ei ollut väliä tuloksen kannalta.

Laine myöntää, että taloudellista tulosta kisaviikonlopulla ei ole tarkoituskaan tehdä. Toimitusjohtajan mukaan kyse on pikälti markkinointitempauksesta. Lisää näkyvyyttä tapahtumalle omalta osaltaan toivat esimerkiksi Youtubesta tutut InRange TV, Polenar Tactical sekä Bloke on Range.

– Ja onhan tämä hyvä tapa tuoda vähän haasteitakin ampumaurheiluun. Ampumaharrastus on kuitenkin vähän maalitauluna tällä hetkellä ja kaikenlaista hysteriaa on liikenteessä. Me toivomme, että nämä turvalliset, mutta samalla hauskat tapahtumat lisäävät kiinnostusta touhua kohtaan.

Finnish Brutalityn ulkomainen serkku on Yhdysvalloissa järjestettävä Desert Brutality. Laineen mukaan Brutality-kisoja tehdään yhdessä InRange TV:n kanssa ja jatkoa on luvassa.

– Tarkoitus tämä on järjestää ensi vuonnakin ja viedä menoa vielä brutaalimpaan suuntaan. Nyt viikonloppuna kaikki on toiminut hyvin kävijöiden mielestä. Itse katsomme näitä hommia kriittisellä silmällä ja on löytynyt jo asioita, joita voimme tehdä ensi vuonna paremmin.





(Juttu jatkuu kuvan jälkeen)

Kiireestä ja sykkimisestä huolimatta piippu osoittaa tiukasti maalialuetta kohti.





Lisää laukauksia

Yksi Finnish Brutalityyn osallistuneista oli tamperelainen Pauli Järvinen, joka on myös aktiivinen TaKoRU:n (Tampereen korkeakoulujen reserviupseerit) jäsen. Järvinen osallistui tapahtumaan myös viime vuonna.

– Hauskaahan täällä on ollut, meitä lähti TaKoRU:sta kuuden hengen porukka tänne. Tänä vuonna laukausmäärät ovat olleet viime vuotta suurempia. Se on ollut ehdottomasti iso parannus. Muutenhan täällä asiat ovat pelanneet taas hyvin, kun aikatauluista ollaan oltu etuajassa, Järvinen kertoo.

Järvisellä on ollut SRA-kortti noin kymmenen vuoden ajan ja hän on käynyt satunnaisesti kilpailemassakin. Omiin suorituksiinsa Lopen ampumaradalla hän oli suhteellisen tyytyväinen.

– Sellaista ihan mukiinmenevää suorittamista ollut. Ainahan parannettavaa riittää, mutta mitään isompia katastrofeja ei ole kuitenkaan tullut.





Pauli Järvinen osallistui tapahtumaan myös viime vuonna.